Gester simmer auso de ganz Tag in Melbourne gse. Zersch simmer i Stadttöu St. Kilda - gmäss Lonely Planet e Bsuech wärt. Esch no cool gse, s esch de Stadttöu wo am Meer esch. Det hömmer do de Step-Tanz-Verein vo Melbourne gse, steppe - ou wos afo het in Ströme rägne, si si met ehrne Schüeli no am omeklappere gse. Nochhär simmer do wiiter rechtig Down Town ond metem Touriste-Trämmli e Rondfahrt go mache. Wiit simmer ned cho, bem erschte Shopping-Mall hömmer  mösse useha - de Philipp het nöii Hose bruucht. Leider esch das det ned so erfougriich gse. Mer si do wiiter metem Trämli ond hei do üse Walk dör d Stadt gmacht, so wis ufem Pländli gstande esch. Si do dör verschedeni Quartier gschlenderet (onder anderem China-Town) ond hei do tatsächlech no es paar Hose gfonde. Am Obe simmer bem Mexikaner be üs im Quartier go ässe - schiinbar esch das ou em Aggasie sis Lieblingsrestaurant während de Australian Open.